**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 09.10.2022, ora 08.00 – 10.10.2022, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 10.10.2022, ora 07.00**

**RÂURI**

Debitele au fost în general staționare, exceptând râurile din bazinele hidrografice Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, bazinul superior și mijlociu al Jiului și cursul superior al Prutului unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-90% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Bârzava, Moravița, Caraş, bazinele superioare și mijlocii ale Jiului și Oltului, bazinul mijlociu și inferior al Timișului, cursurile superioare ale Trotuşului, Prutului, cursul superior şi mijlociu al Bistriţei, unii afluenți ai Argeșului, Ialomiței și mai mici (sub 30% din mediile multianuale lunare) pe râurile din bazinele hidrografice: Cerna, Tazlău, Rm. Sărat, Bârlad şi Jijia.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna și bazinul superior și mijlociu al Oltului unde vor fi în scădere.

Sunt posibile ușoare creșteri, izolate, de debite pe unele râuri mici din zonele montane din Banat și Oltenia, datorită precipitațiilor, slab cantitativ, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 09.10.2022 – 10.10.2022 a fost în creștere, având valoarea de 5600 m3/s, peste media multianuală a lunii octombrie (3850 m3/s).

**În aval de Porțile de Fier debitele au fost în creștere**.

Debitul la intrarea în țară (secțiunea Baziaș) va fi staţionar (5600 m3/s).

În aval de Porțile de Fier debitele vor fi staţionare la Gruia şi în creștere pe sectorul Calafat – Tulcea.

**2.** **Situația meteorologică în intervalul 09.10.2022, ora 09.00 – 10.10.2022, ora 06.00**

**ÎN ŢARĂ**

Vremea a fost caldă pentru această dată în sudul, sud-estul și local în centrul țării, iar în rest valorile termice au fost ușor mai scăzute comparativ cu ziua precedentă și s-au situat în jurul mediilor multianuale. Cerul a fost variabil, cu înnorări temporare în Moldova, Transilvania și la munte, unde izolat a plouat slab. Vântul a suflat slab și moderat, cu unele intensificări în zona montană înaltă, pe parcursul zilei în Moldova, iar noaptea în estul Munteniei și în Dobrogea, în general cu viteze de 45...55 km/h. Temperaturile maxime s-au situat între 15 grade la Rădăuți și 26 de grade la București-Filaret, iar la ora 06 se înregistrau valori termice cuprinse între 3 grade la Supuru de Jos, Satu Mare și Ocna Șugatag și 16 grade la Contanța Dig. La începutul zilei și noaptea local în Transilvania și cu totul izolat în celelalte regiuni s-a semnalat ceață. Spre sfârșitul intervalului în extremitatea de nord-vest a teritoriului s-a produs brumă.

OBSERVAȚII - de ieri dimineață de la ora 6 au fost emise 5 atenționări meteorologice cod galben pentru fenomene meteorologice periculoase imediate, 3 de către SRPV Sibiu și 2 de către SRPV Cluj-Napoca.

**LA BUCUREŞTI**

Vremea s-a menținut frumoasă și mai caldă decât în mod normal pentru această dată. Cerul a fost variabil, iar vântul a suflat slab pe parcursul zilei și în general moderat noaptea. Temperatura maximă a fost de 24 de grade la Afumați, 25 de grade la Băneasa și de 26 de grade la Filaret, iar la ora 06 se înregistrau 14 grade la Filaret și Afumați și 15 grade la stația meteorologică Băneasa.

**3. Prognoza meteorologică în intervalul 10.10.2022, ora 09.00–11.10.2022, ora 09.00**

**ÎN ŢARĂ**

Vremea va fi în general frumoasă, iar în cea mai mare parte a țării valorile termice se vor situa în jurul mediilor multianuale. Cerul va fi variabil, cu unele înnorări și izolat ploi slabe, ziua în zona Carpaților Meridionali și în Munții Banatului, iar noaptea în extremitatea de sud-vest. Vântul va sufla slab și moderat, cu intensificări temporare în sudul Banatului. Valorile termice vor fi mai scăzute față de ziua precedentă în regiunile sudice și sud-estice, astfel că la nivelul întregii țări vor fi maxime cuprinse între 15 și 23 de grade și minime în general între 1 și 11 grade. Dimineața și noaptea pe arii restrânse se va forma ceaţă, iar spre finalul intervalului în depresiunile din estul Transilvaniei vor fi condiții de brumă.

**LA BUCUREŞTI**

Vremea va fi în general frumoasă, iar valorile termice vor fi mai scăzute decât în ziua precedentă. Cerul va fi variabil, iar vântul va sufla moderat pe parcursul zilei și în general slab noaptea. Temperatura maximă se va situa în jurul valorii de 20 de grade, iar cea minimă va fi de 6...8 grade.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă* Prut-Bârlad**

* **Judetul Botosani:** Se mentine situatia de restrictii in alimentarea cu apa pentru piscicultura la folosinta: S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni, corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, astfel: S.C. AQUAVAS S.A. VASLUI – Sucursala Vaslui din acumularea Solesti și A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești.

***Administratia Bazinala de Apă* Ialomiţa-Buzău**

* Începând cu data de 05.10.2022 se trece la încetarea aplicarii prevederilor Planului de restrictii si folosire a apelor  in perioadele deficitare, pentru BH Dunare 2021 - 2025, respectiv ridicarea fazei de atentionare/avertizare pentru folosintele care se alimenteaza cu apa din Dunare pe sectoarele: 4- Braila – Galati, 5.1 Vadu Oii - Braila si 6. Chiciu-Vadu Oii (amonte Chiciu). Ramân in faza de atentionare/avertizare folosintele care se alimenteaza cu apa din bratul Borcea (sect 6.1).

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

Direcția Comunicare